google/wiki40b huggingface dataset:
Meisene

Vēsture

Pilsētu dibinājis karalis Heinrihs I Putnuķērājs. Meiseni dažkārt uzskata par Saksijas "šūpuli", jo tā 965. gadā kļuva par Meisenes markgrāfistes - Saksijas valstiskuma nodibinātājas, galvaspilsētu. 968. gadā tā kļuva arī par bīskapa rezidenci. 1416. gada no pilsētas apkārtnes padzina visus čigānus. 1426. gadā Meisenes markgrāfisti pievienoja Saksijas kūrfirstistei. 1710. gadā Albrehtsburgas pilī Meisenē nodibināja porcelāna manufaktūru - pirmo kvalitatīva porcelāna ražotni ārpus Ķīnas. 1861. gadā ražotni pārcēla uz Meisenes pievārti, kur tā atrodas arī šodien.

Ekonomika

Arī mūsdienās darbojās Meisenes porcelāna rūpnīca, kas ražo arī citus modes aksesuārus un interjera priekšmetus.

Izglītība, kultūra, tūrisms un sports

Pār Meisenes vecpilsētu dominē 929. gadā uzsāktā gotiskā Albrehtsburgas pils. Pilsētā darbojas 1543. gadā dibinātā skola Sächsisches Landesgymnasium Sankt Afra, kurā savulaik mācījušies dzejnieki Gellerts un Lesings, kā arī ārsts Hānemanis.

Cilvēki

Bez vairākiem Meisenes kūrfirstiem, Meisene ir ārsta Samuels Hānemanis (Samuel Hahnemann, 1755-1843), kara noziedznieka Eriha Neimaņa (Erich Naumann, 1905-1951), tenora Pētera Šreiera (Peter Schreier, 1935) un šāvēja Ralfa Šūmaņa (Ralf Schumann, 1962) dzimtā pilsēta.
Ļoti iespējams, ka Meisene ir arī hronista Ādama no Brēmenes (Adamus Bremensis, miris pēc 1081) dzimtene.
11. gadsimtā pilsētā darbojās bīskaps Meisenes Benno (Benno von Meißen, 1010-1106)
Pēteris Allens

Dzīves gājums

Dzimis 1890. gada 11. jūnijā Suntažu pagastā Jēkaba Allena ģimenē. 1907. gadā pievienojās Latvijas sociāldemokrātijai (LSD), Iskolata varas laikā bija LSD Rīgas komitejas loceklis. Pēc Oktobra revolūcijas bija Padomju Krievijas Tautību lietu komisariāta daļas vadītājs Petrogradā. Latvijas SPR laikā bija finanšu komisāra vietnieks, Latvijas Komunistiskās partijas Centrālās izpildkomitejas (CIK) un Centrālās komitejas loceklis. Pēc tam, kad Stučkas valdība 1919. gada maijā pārcēlās uz Rēzekni, viņu augustā iecēla par Daugavpils revolucionārās padomes vadītāju. Pēc Latgales atbrīvošanas kauju beigām pārcēlās uz dzīvi Krievijā, no 1921. gada kā Петр Яковлевич Аллен darbojās Kominternes struktūrās, dzīvoja Maskavā un Smoļenskā.
1932. gadā beidza Maskavas Sarkanās profesūras institūtu un nodarbojās ar pedagoģisko darbu Maskavā, vēlāk Baškīrijā. Pēc Latvijas okupācijas 1940. gada rudenī viņu nosūtīja uz Jelgavu un iecēla par Jelgavas Lauksaimniecības akadēmijas (JLA) Politiskās ekonomijas katedras vadītāju. Pēc viņa un citu no Krievijas atbraukušo mācībspēku ziņojumiem 1941. gada 19. martā Latvijas Komunistiskās (boļševiku) partijas (LK(b)P) Centrālās komitejas birojs konstatēja, ka JLA mācībspēku sastāvs esot stipri "piesārņots" ar "šķiriski svešiem" un "zinātniski nepietiekoši sagatavotiem" cilvēkiem. Netiekot izvirzīta "spējīgo darbinieku progresīvā daļa". Tā rezultātā no amata atbrīvoja JLA rektoru Paulu Galenieku.
Pēc Vācijas karaspēka iebrukuma 1941. gadā devās bēgļu gaitās uz PSRS, bet 1944. gadā atgriezās Jelgavā un turpināja darboties Lauksaimniecības akadēmijā līdz savai nāvei. Miris Rīgā 1961. gada 26. decembrī.
Platpieri

Latvijā

Latvijā sastopamas 2 platpieru ģints sugas — baltais platpieris (Hypophthalmichthys molitrix) un raibais platpieris (Hypophthalmichthys nobilis). Abas sugas ievestas 1960. gados vai vēlāk. Baltais platpieris 1980. gadā tika ielaists Valdemārpils ezerā. Viens pieaudzis eksemplārs jūras piekrastē pie Daugavas grīvas tika noķerts 1996. gadā. Arī raibais platpieris 1990. un 1992. gadā (pa vienam eksemplāram) noķerts Rīgas jūras līča piekrastē. Populāciju izveidošanās savvaļā nav zināma.
Imants Sudmalis

Dzīvesgājums

Dzimis Pirmā pasaules kara laikā Cēsīs, skolotāja ģimenē. Drīz pēc kara ģimene pārcēlās uz Liepāju, kur tēvs Jānis Sudmalis (1887 - 1984) kļuva par redzamu personību Liepājas kultūras un izglītības dzīvē, kopā ar Hermani Aplociņu izveidojot Liepājas mākslas skolu, dibinot Liepājas muzeju, ilgus gadus esot tā vadītājs. Tautas mākslas pētnieks un mākslinieks. Pusaudža gados Imants Sudmalis sava radinieka - Latvijas komunistiskās partijas biedra, Strādnieku un zemnieku frakcijas priekšsēdētāja Latvijas Republikas seimā Emīla Sudmaļa (1897– 1964) - ietekmē iestājās pagrīdes komjauniešu organizācijā. Nodarbojās ar nelegālo uzsaukumu izplatīšanu. 1933. gadā tika arestēts un kopā ar 18 citiem aktīvistiem notiesāts ar 4 gadiem piespiedu darba. 1936. gadā atbrīvots no apcietinājuma. 1940. gada 18. janvārī atkal apcietināts par pagrīdes avīzes "Komunists" izdošanu.
Atbrīvots no apcietinājuma 1940. gada jūnijā pēc PSRS armijas ienākšanas Latvijā. Iestājās LK(b)P, darbojās vietējās varas orgānos un kļuva par LĻKJS Liepājas apriņķa pirmo sekretāru. Pēc Vācijas uzbrukuma PSRS Liepājā organizēja kaujinieku grupas, kas pretojās iebrucējiem. Pēc Liepājas krišanas slepus devās uz Rīgu, bet vēlāk uz Baltkrieviju, kur Osvejas rajonā darbojās padomju partizānos.
1943. gada 20. jūlijā kopā ar Andreja Macpāna grupu ieradās Rīgā, kur nodarbojās ar nelegālo darbību. 1943. gada 13. novembrī ģimnāzists Džems Bankovičs ievietoja spridzekli atkritumu urnā pie ēkas Šķūņu ielā 20. Spridzekli bija sagādājis Imants Sudmalis, ieteicot veikt terora aktu kādā rūpniecības uzņēmumā. Sprādziena Doma laukumā mērķis bija izjaukt plānoto arodbiedrību demonstrāciju pret 1943. gada 19. oktobra Padomju Savienības, Lielbritānijas un ASV ārlietu ministru konferenci Maskavā. Sprādziens notika priekšlaicīgi, nogalinot arhitektu Ramani, strādnieku Pogankinu un desmitgadīgu skolnieku Stīgu. 1944. gada 18. februārī arestēts un 25. maijā kopā ar Džemu Bankoviču sodīts ar nāvi.
Latvijas PSR laikā Imanta Sudmaļa vārdā tika nosauktas ielas, skolas, kolhozi, pionieru pulciņi un kuģis. 1978. gadā tika uzcelts Sudmaļa piemineklis Liepājā (skulptori Vilnis Albergs un Gaida Grundberga). Piemineklis nojaukts pēc Latvijas neatkarības atjaunošanas.
Jānis Velmers

Biogrāfija

Jānis Velmers piedzima 1875. gada 2. septembrī Vaives pagasta «Jukānos». Mācījies Bauskas pilsētas skolā un Pleskavas mērniecības skolā.
Velmers pabeidza Cēsu pilsētas skolu, grāmatvedības kursus Pēterburgā un lauksaimniecības kursus Cēsīs. Kā grāmatvedis piedalījies Bologojes—Pleskavas dzelzceļa būvniecībā. No 1908. līdz 1911. gadam vadījis saimniecību muižā «Lielie Kuivoči». No 1911. līdz 1917. gadam vadījis saimniecību «Ļesnaja ferma Benuā». No Latvijas SPR spēku atkāpšanās 1919. gadā līdz Satversmes sapulces sanākšanai 1920. gadā Velmers bija Cēsu apriņķa valsts zemju inspekcijas grāmatvedis.
No 1920. līdz 1922. gadam Zankevics bija Latvijas Satversmes sapulces deputāts. Ievēlēts no Latviešu zemnieku savienības saraksta, 1921. gadā kopā ar vairākiem frakcijas biedriem no partijas izstājies un izveidojis Bezpartijisko bezzemnieku un mazsaimnieku grupu (vēlāko Latvijas Jaunzemnieku savienību). Pēc tam strādājis par valsts Valmieras fermas pārzini.
Teratoloģija

Vēsture

Vissenākās teratoloģijas liecības ir Austrālijas aborigēnu zīmējumi uz smilšakmens alu sienām, kas ataino kopā saaugušus dvīņus. 5000. gadā p. m. ē. Senajā Ēģiptē aprakstītas hondrodisplāzijas. Tad seko pirms 2000. gadiem p. m. ē. pirmā attīstības anomāliju klasifikācija, kurā minētas 62 iedzimtās kaites. 16. gadsimta teoloģiskie uzskati un māņticība nomāca antīkās medicīnas atziņas. Kā cēloņus kroplībām minēja dievišķo un sātanisko ietekmi. Dabaszinātņu attīstība 17. gadsimtā mainīja uzskatus un uzsvēra neparastās parādības eksperimentālos aspektus, veidojās objektīvi secinājumi, teratoloģija tika demistificēta un vecie uzskati mainījās.
2018. gada FIFA Pasaules kausa komandu sastāvi

Rakstā uzrādīti visu 2018. gada FIFA Pasaules kausa dalībvalstu komandu sastāvi. Līdz 2018. gada 14. maijam komandām bija jāizziņo pagaidu sastāvi 30 līdz 35 cilvēku sastāvā. Gala komandas sastāvs FIFA bija jāiesniedz līdz 2018. gada 4. jūnijam.
Kopā kausam ir pieteikti 736 spēlētāji. Pasaules kausam ir pieteikti tādi spēlētāji kā Krištianu Ronaldu, Lionels Mesi, Tomass Millers, Neimars un Mohameds Salāhs. 200 no 736 futbolistiem ir spēlējuši arī iepriekšējos FIFA Pasaules kausos. 186 no tiem spēlēja Brazīlijā (2014), 61 futbolists spēlēja Dienvidāfrikā (2010), 21 — Vācijā (2006) un viens bija Japānā/Dienvidkorejā (2002). Meksikas aizsargs Rafaels Markess ir piedalījies visos pēdējos četros kausos; šis viņam būs piektais kauss.
Visi 23 Anglijas futbola izlases spēlētāji ikdienā pārstāv Anglijas futbola klubus. Krievijas izlasē ir 21 pašmāju futbolists, bet Saūda Arābijas komandā spēlē 20 spēlētāji no pašmāju klubiem. Savukārt Senegālas un Zviedrijas izlasēs nav neviena spēlētāju no pašmāju klubiem.
Spraits (datorgrafika)

Termina izcelsme

Vārds 'spraits' tika izdomāts 1970. gados, pateicoties vienam darbiniekam no uzņēmuma Texas Instruments: viņu jaunā mikroshēma TMS9918 spēja attēlot nelielus attēlus uz nekustīga fona.

Spraiti divdimensiju grafikā

Sākotnēji spraitus uztvēra par nelieliem bildēm, kuras tika attēlotas uz ekrāna izmantojot aparatūras paātrinājumu. Uz dažām mašīnām (MSX 1,NES) programmatūras rasējums noveda pie noteiktiem ierobežojumiem, kad aparatūras spraiti ar šiem ierobežojumiem nesaskārās. Turpmāk ar CPU jaudas palielināšanu, no aparatūras spraitiem atteicās, un jēdziens 'spraits' izplatījās uz visiem 2D varoņiem. It īpaši Super Mario un Heroes of Might and Magic videospēlēm, kur visa grafika ir spraitveida.
Pie aparatūras spraitiem atgriezās tikai 1990. gadu vidū — kad ar multimēdijas atistību un pēkšņu izšķirtspēju un krāsu dziļumu palielināšanas, parādījās specializēta video procesora nepieciešamība. Tieši tad ka iesaiņojums uz aparatūras 2D paātrinājuma izlaida DirectDraw. DirectX 8 ievesa vispārējo API priekš 2D un 3D grafikas un mūsdienu spraita spēlēs, 2D spraiti padarīti tieši tā pat kā 3D spraiti — kā teksturēts taisnstūris.

CSS-Spraiti

Tiek izmantots tīmekļa vietnēs. Vairāki attēli glabājas vienā grafiskā failā. Lai izgrieztu no faila vajadzīgo daļu, izmanto CSS — no tā arī rādās tāds nosaukums.
CSS — spraiti ekonomē trafiku uz paātrina lejupielādi — pārlūkprogrammai būs mazāk failu pieprasījums.

Pirmās paaudzes dzinēji

Pirmajās 3D spēlēs, tādās kā Wolfenstein 3D (1992), Doom (1993) un tādās ka DukeNukem3D, Shadow Warrior, Exhumed, Redneck Rampage, kas ir veidotas uz Build dziņa, varoņi bija paraditi ka 2D attēli, kas mainās izmērā atkarībā no attāluma.

Uz 3D akseleratoriem

Uz 3D akseleratoriem piemērojās tāda tehnika: objekts tiek zīmēts ka plakne, kura ir apklāta ar caurspīdīgu jomu tekstūru.

Specefekti

Daži specefekti, tādi kā uguns, tiek veikti ar spraitu palīdzību, jo poligonālā uguns izskatās slikti.
Lai panāktu lielāku ticamību, attēlam izmanto lielu daudzumu samērā mazu spraitu — tā saucamā daļiņu sistēma.
Hēms

Hēms (no sengrieķu: ἁίμα — 'asinis') ir viena no olbaltumvielu prostētiskajām grupām — kompleksais savienojums, ko veido divvērtīgs dzelzs jons (Fe²⁺), kas atrodas vidū porfīna makrociklam (četriem pirola cikliem, kas savstarpēji saistījušies ar metīna tiltiņiem). Olbaltumvielas, kuru sastāvā ir viens vai vairāki hēmi, sauc par hemoproteīniem, no kuriem pazīstamākais ir hemoglobīns, kas veic skābekļa un ogļskābās gāzes pārnesi asinīs, kā arī piešķir tām sarkano krāsu.
Koba Jass

Karjera

Karjeru sācis 2007. gadā ASK Ogre komandā, kuras sastāvā spēlēja Latvijas čempionātā. 2009.—2010. gada sezonā pārstāvēja Rīgas "Dinamo Juniors" Baltkrievijas Ekstralīgā (bija viens no komandas kapteiņa palīgiem). 2010.—2011. gada sezonā viņš pārstāvēja Liepājas "Metalurga" komandu Baltkrievijas Ekstralīgā un kluba otro komandu Latvijas čempionātā. 
2011.—2012. gada sezonā spēlēja Kazahstānas kluba Ustjkamenogorskas "Kazzinc-Torpedo" sastāvā Krievijas Augstākā līgā un Kazahstānas čempionātā. 2012. gada vasarā Jass uz pārbaudes laiku bija pievienojās KHL klubam Rīgas "Dinamo", vietu tās sastāvā gan neizcīnot. Vēlāk rudenī spēlētājs devās uz ECHL klubu Sinsinati "Cyclones", taču arī tā sastāvā Jass nevienu oficiālu spēli neaizvadīja. Sezonas turpinājumā Jass spēlēja Slovākijas Ekstralīgas klubā HK Žilina, kā arī Čehijas Ekstralīgas vienībā HC Kladno.
2013. gada 24. maijā noslēdza divu gadu līgumu ar Liberecas "Bili Tygri". 2013.—14. gada sezonā 33 aizvadītajās spēlēs atzīmējās vien ar sešiem (5+1) rezultativitātes punktiem. 2015.—16. gada sezonu aizvadīja Slovākijas Ekstralīgas klubos HK Skalica un MHC Martin. 2016.—17. gada sezonas ievadā ilgstoši nespēlēja, tad novembra nogalē aizvadīja divas spēles Rīgas "Prizma" sastāvā, uzreiz pēc tam pievienojoties HK Kurbads rindām.
Latvijas hokeja izlases rindās spēlējis 2014. gada ziemas olimpiskajās spēlēs, kā arī 2012., 2013. un 2014. gada Pasaules čempionātā.
2012.—2013. gada Rīgas "Dinamo" sezona

2012.—2013. gada Rīgas "Dinamo" sezona bija komandas piektā sezona. Tā bija pirmā Rīgas "Dinamo" sezona, kurā komandai Kontinentālās Hokeja līgas Gagarina kausa izcīņā (izslēgšanas spēlēs) iekļūt neizdevās. Regulāro sezonu komandas noslēdza pēdējā vietā Rietumu konferencē.
Pēc iepriekšējās sezonas komandu bija pametis tās kapteinis Sandis Ozoliņš, kā arī ģenerālmenedžeris Normunds Sējējs, viņu vietu ieņemot attiecīgi Guntim Galviņam (sezonas gaitā kapteiņa lomu pārņēma Mārtiņš Karsums) un Jurim Opuļskim. Novembrī atlaists tika komandas galvenais treneris Peka Rautakallio no Somijas, viņa pienākumus līdz sezonas beigām pildīja viens no viņa palīgiem Artis Ābols (tā arī netika oficiāli apstiprināts par galveno treneri).
Pēc regulāras sezonas noslēguma izslēgšanas kārtā neiekļuvušās komandas uzsāka cīņu par Cerības kausu, kuru izdevās izcīnīt Rīgas "Dinamo".
2012.—2013. gada NHL lokauta laikā komandas sastāvā tika iekļauts Otavas "Senators" uzbrucējs Kaspars Daugaviņš, kurš 35 aizvadītajās spēlēs atzīmējās ar 14 (5+9) punktiem.

Aizgājušie spēlētāji

* - līgums ar "Dinamo" beidzās līdz ar 2011.—12. gada sezonas noslēgumu
Semjuela Goldvina teātris

Semjuela Goldvina teātris (angļu: Samuel Goldwyn Theatr) ir kinoteātris ASV, kurš nosaukts Semjuela Goldvina vārdā. Kinoteātris atrodas Beverlihilsā pie Kino mākslas un zinātnes akadēmijas.
Kino mākslas un zinātnes akadēmija šajā kinoteātrī katru gadu janvārī paziņo Amerikas Kinoakadēmijas balvu nominantus.
Dzeltenā latānija

Apraksts

Stumbrs pelēks, viegli gredzenots, nedaudz "uztūcis" tā lejasdaļā. Stumbra garums līdz 12 metriem.
Vainaga diametrs var sasniegt 5 metrus, tajā no 8—24 vēdekļveidā izkārtotas lapas. Lapas tumši vai gaiši zaļas, jauno lapiņu dzīslojums dzeltenīgs. Kātiņa garums 60—120 cm, dzeltenu spīdumu un oranžīgu maliņu. Jauno lapiņu maliņas ir gludas. 
Augļi zaļi, nobriestot kļūst brūni, pēc formas līdzīgi plūmei, garumā līdz 5 cm un lielāki par citu latāniju augļiem. Katrs auglis satur no vienas līdz trim sēklām.
Sēklas viens gals apaļš, otrs smails. Tās no apakšējās daļas sadalītas trīs daļās un atgādina "trijžuburi".

Izplatība

Dzeltenās latānijas dzimtene ir Maurīcijai piederošā Rodrigesas sala. Dabiskajā vidē palma ir ļoti reta, un tā ir izzudusi no lielākās daļas sava sākotnējā areāla. Lielāko postu nodara cūkas, kuras izēd latāniju sēklas. Vietējo populāciju veido aptuveni 500 palmas, kas aug uz klintīm un piekrastes aizām. Sugu kultivē kā krāšņumaugu parkos un dārzos kā Maurīcijā, tā citviet tropu apgabalos, piemēram Havaju salās.
Rīgas pils ugunsgrēks

Notikumu gaita

2012. gada decembrī tika uzsākta Rīgas pils rekonstrukcija. Darbus pasūtīja VAS "Valsts Nekustamie Īpašumi", bet izpildīja pilnsabiedrība SBRE, kurā apvienojušies "Skonto Būve" un "Re&Re". Celtnieki, kas 2013. gada 20. jūnijā strādāja pilī, to pameta plkst. 18.45, un atstāja pili Militārās policijas uzraudzībā.
Plkst. 22.21 uz Rīgas pili tika izsaukti ugunsdzēsēji. Ugunsgrēku ieradās skatīties vairāki simti cilvēku.
Ap plkst. 1 naktī Valsts ugunsdzēsības un glābšanas dienests (VUGD) ziņoja, ka ugunsgrēka dzēšanā iesaistīti 79 glābēji, 11 autocisternas, 3 autokāpnes, 1 pacēlājs un 3 specializēti transportlīdzekļi. Neilgi pirms plkst. 2 virs pils jumta vairs nebija redzama atklāta liesma, savukārt plkst. 3.53 ugunsgrēks tika lokalizēts. Ugunsgrēka rezultātā tika hospitalizēts viens ugunsdzēsējs, kurš bija saindējies ar dūmiem. Plkst. 4.45 tika atjaunota satiksme 11. novembra krastmalas posmā starp Akmens un Vanšu tiltiem. Plkst. 14.21 ugunsgrēks likvidēts.
Ugunsgrēka dzēšanai tika piesaistīti visi VUGD Rīgas reģiona pārvaldes rīcībā esošie resursi, palīgā devās arī ugunsdzēsēji no Jūrmalas. Ugunsnelaimes laikā Militārās policijas kaprālis Alvis Brūveris nolaida Latvijas karogu no pils, bet to piektdien atpakaļ uzcēla vecākais militārais policists dižkareivis Aldis Dortāns.

Postījumi

Ierodoties ugunsdzēsējiem, degšanas platība bija 50—100 kvadrātmetri. Kopumā ugunsgrēka rezultātā tika nopostīta aptuveni 3200 kvadrātmetru liela platība. Tika izpostīti 2400 kvadrātmetri pils jumtā un bēniņos, 600 kvadrātmetri ceturtajā stāvā un 200 kvadrātmetri trešajā stāvā. Gandrīz pilnībā izdega Sarkanā zāle, smagi postījumi Baltajai zālei, postījumi tikuši nodarīti arī Svētku, Sūtņu un Ģerboņu zālēm. Visvairāk cieta tā Rīgas pils daļa, kurā atradās Valsts prezidenta kanceleja.
No Nacionālā vēstures muzeja krājumiem nekas negāja bojā, taču daļai no tiem radās bojājumi. Ugunsgrēkā necieta nekas no Latvijas Nacionālā mākslas muzeja krājumiem.
Rīgas pils bija apdrošināta kopsummā par 27,3 miljoniem latu. Ir uzsākts kriminālprocess par šo ugunsgrēku.
ASV Armija

ASV Armija jeb Savienoto Valstu Armija (angļu: United States Army) ir viena no piecām ASV Bruņoto spēku daļām un viens no septiņiem uniformas valkājošajiem ASV dienestiem. Tā ir galvenā bruņoto spēku daļa, kas atbild par sauszemes militārajām operācijām. Šī ir lielākā un vecākā ASV bruņoto spēku daļa. ASV Armija tika izveidota 1775. gada 14. jūnijā. 2010. gadā ASV Armijai bija 561 984 cilvēku liels aktīvais personāls.
Vilfrīds Lange

Biogrāfija

Jaunībā dzīvojis Braunšveigā, kur 1933. gadā uzvarējis Lejassaksijas šaha čempionātā. Vēlāk pārcēlies uz Eseni, kur uzvarējis pilsētas šaha čempionātos. 1952. gadā kļuvis par Ziemeļreinas-Vestfālenes federālās zemes šaha čempionāta uzvarētāju. Divas reizes uzvarējis nacionālajos šaha turnīros Hamburgā (1946, 1952). No 1930. līdz 1950. gadam astoņas reizes piedalījies Vācijas šaha čempionātos. Divas reizes uzvarējis Vācijas šaha bundeslīgā Esenes šaha kluba Essener SG 1904 sastāvā. Par sasniegtajiem rezultātiem 1949. gadā saņēmis Vācijas šaha meistara nosaukumu. Pārstāvējis Vācijas komandu Pasaules šaha olimpiādē, kurā piedalījies 1952. gadā un individuālajā vērtējumā izcīnījis bronzas medaļu. Daudz darba ieguldījis Vācijas šaha dzīves atjaunošanai pēc Otrā pasaules kara. Bijis Ziemeļreinas-Vestfālenes federālās zemes šaha federācijas pārstāvis Vācijas šaha federācijā. Pēc profesijas bijis ķīmiķis.
Vācijas eiro monētas

Vācijas eiro monētas ir eiro monētas, kuras izdevusi Vācija.

Īpašas iezīmes

Uz Vācijas monētām ir kaltuves zīmes — neliels burts, kas norāda, kurā no Vācijas kaltuvēm, monēta kalta. Šie apzīmējumi Vācijas naudas kaltuvēm piešķirti to atklāšanas secībā un tika lietoti vēl pirms Eiro ieviešanas, tā kā daļa no tiem uz eiro monētām neparādās, jo attiecīgās kaltuves slēgtas vēl pirms eiro ieviešanas. Uz eiro parādās A — Berlīnes valsts naudas kaltuve, D — Bavārija galvenā naudas kaltuve (atrodas Minhenē), F — Štutgartes valsts naudas kaltuve, G — Karlsrūes valsts naudas kaltuve un J — Hamburgas naudas kaltuve.
Citadele banka

Vēsture

2010. gadā Parex bankas aktīvi tika sadalīti divās daļās, un no derīgajiem aktīviem izveidojota banka Citadele. Faktisko darbību banka sāka 2010. gada 1. augustā.
Banku izveidojot, tika pieņemts lēmums banku vēlāk pārdot, lai atgūtu vismaz daļu valsts ieguldījumu bankas glābšanā. Privatizācijas aģentūra ziņoja, ka līdztekus akciju pārdošanas scenārijam tiek analizētas publiskā piedāvājuma iespējas, kā arī iespējas bankas akcijas kotēt biržā.
2014. gada 16. septembrī, noslēdzoties konkursa procedūrai, Latvijas valdība izlēma pārdot sev piederošos 75 % bankas Citadele akciju uzņēmumam Ripplewood un starptautiskai investoru grupai,
kuru veido 12 investori. Eiropas Rekonstrukcijas un attīstības banka patur savu akciju paketi — 25 % bankas Citadele akciju.
2015. gada 20. aprīlī noslēdzās 74,7 miljonu eiro vērtais pārdošanas darījums.
2015. gada 15. oktobrī paziņots, ka banka Citadele plāno veikt akciju sākotnējo publisko piedāvājumu fondu biržā NASDAQ OMX Riga un Londonas Fondu biržā.
11. novembrī paziņots, ka sākotnējais publiskais piedāvājums pārcelts uz citu laiku, jo ir parādījušās alternatīvas finansējuma piesaistei.
2018. gada 29. novembrī tika paziņots, ka Citadele iegādāties 12,5 % uzņēmuma Mobilly kapitāldaļu. Mobilly piedāvā mobilos maksājumus par precēm un pakalpojumiem.

Nosaukums

Citadele grupas centrālā ēka atrodas vietā, kur agrāk atradās Rīgas citadele.
"Citadele" (itāļu: cittadella) burtiskā nozīmē ir neliela pilsēta, varens cietoksnis, galvenais nocietinājums, feodālās pilsētas sirds, kas kalpo arī par administratīvo un kultūras centru.

Galvenie pakalpojumu veidi

Bankas galvenie pakalpojumu veidi ir norēķinu kontu apkalpošana, maksājumu kartes, noguldījumu produkti privātpersonām un uzņēmumiem, patēriņa kredīti un hipotekārie kredīti, uzņēmumu kreditēšana, garantijas un akreditīvi, izpirkumnoma un faktūrkreditēšana, American Express kredītkaršu izplatīšana Latvijā un Lietuvā, privātbaņķieru pakalpojumi un Concierge pakalpojumi, dzīvības apdrošināšana, aktīvu pārvaldība, tai skaitā pensiju 2. un 3. līmeņa uzkrājumu pārvaldība un 3. līmeņa slēgtie pensiju fondi uzņēmumiem.
Simeons Bekbulatovičs

Izcelsme

Cēlies no Čingizhana dzimtas. Viņa vecvectēvs Šeihs Ahmats bija Dižās Ordas pēdējais hans (1491–1502), bet vectēvs Ismails bija Lielās Nogaju Ordas valdnieks (starp Volgu un Urāliem), kas 1554. gadā bija spiests sevi atzīt par Krievijas cara vasali. Viņa tēvs Bekbulats (miris ap 1566) kļuva par vienu no Ivana IV karavadoņiem, kas piedalījās 1563. gada karagājienā uz Smoļensku pret lietuviešiem.

Dzīvesgājums

Dzimis pēc 1540. gada hana Bekbulata (Бек-Булат) ģimenē, ap 1565. gadu minēts kā kā Astrahaņas hana dēls (царевич астраханский). Par militārajiem nopelniem Krievijas cars viņu iecēla par Kasimovas hanu (царь касимовский, 1567—1573), un kā cara Ivana IV vasalis viņš komandēja Krievijas armijas "lielo pulku" (galveno triecienvienību) Livonijas kara laikā (1571-1573). 1573. gadā krievi hana Sainbulata vadībā ieņēma Veisenšteinas (Paides) cietoksni, bet cieta zaudējumu zviedriem kaujā pie Lodes.
1573. gadā hans Sainbulats pārgāja pareizticībā un pieņēma Simeona Bekbulatoviča vārdu. Tā paša gada vasarā viņš apprecējās ar Mstislavas kņaza Fjodora Ivanoviča meitu Anastasiju, kas bija Krievijas cara Ivana IV radiniece. Pēc Opričņinas režīma (1565–1572) atcelšanas 1575. gada rudenī Semjonu Bekbulatoviču kronēja par Visas Krievzemes lielkņazu. Viņam nodeva Zemstes pārvaldīšanu un iekšzemes likumu izdošanu, bet Ivans Vasiļjevičs savās zemēs lika sevi dēvēt par Maskavas, Pleskavas un Rostovas kņazu (князь Московский, Псковский и Ростовский) ar rezidenci Staricā (Старица).
1576. gada vasarā Ivans IV atkal atņēma caram Semeonam nodotās pilnvaras un pazemināja viņu par Tveras lielkņazu.
Boriss Godunovs pēc nākšanas pie varas baidījās, ka Simeons Bekbulatovičs var tikt atjaunots cara tronī, tādēļ atņēma viņam Tveras lielkņaza titulu un zemes valdījumus, pēc 1585. gada izsūtīja uz nomaļu vietu. Kad Maskavas bajāri Romanovi un Beļski nostājās pret caru Godunovu, viņi 1598. gada pavasarī vēlējās atjaunot Simeonu Krievijas cara tronī. Šajā laikā bijušais cars Simeons pēkšņi zaudēja redzi, iespējams, ka indēšanas vai acu izduršanas dēļ.
Lai nodrošinātos pret viņa iespējamo nonākšanu pie varas, 1606. gada aprīlī Viltusdmitrijs I aklo Simeonu Bekbulatoviču iesvētīja par mūku Stefanu Belozerskas Kirila klosterī (Кирилло-Белозерский монастырь), bet cars Vasilijs IV Šuiskis viņu 1606. gada 29. maijā lika izsūtīt uz Solovecu salām. Pēc cara Šuiska nāves 1612. gada 25. jūlijā Simeonu apžēloja un ļāva atgriezties Kirila klosterī, pēc tam Maskavā.
Miris 1616. gada 5. janvārī Maskavā, apglabāts Semjona klosterī blakus sievai.